গুলশান হামলা: হত্যার আগে ৯ ইতালীয় নাগরিককে নির্যাতন
শুক্রবার, ০৮ জুলাই, ২০১৬ (১৪:৫৯)
৯ ইতালীয় নাগরিক
রাজধানীর গুলশানে রেস্তোরাঁয় জিম্মি ৯ ইতালীয় নাগরিককে হত্যার আগে নির্যাতন করা হয়েছিল—দেশটিতে দ্বিতীয় দফা ময়নাতদন্তে এ তথ্য জানানো হয়েছে।
স্থানীয় কর্মকর্তাদের বরাত দিয়ে রয়টার্সের এক প্রতিবেদনে বলা হয়, নিহতদের গায়ে ছুরি দিয়ে পোচ দেয়া হয়। ফলে বেশ সময় নিয়েই তাদের মৃত্যু হয়। কারো কারো মৃতদেহ ছিল ক্ষত-বিক্ষত।
গত মঙ্গলবার ওই ন'জনের মরদেহ ইতালিতে পৌঁছানোর পর দ্বিতীয় দফা ময়নাতদন্ত হয়।
নিহত ইতালীয়রা হলেন--নাদিয়া বেনেদিত্তো, ভিনসেনজো দালেস্ত্রো, ক্লাউদিও মারিয়া দান্তোনা, আদেলে পুগলিসি, ক্রিস্তিয়ান রসিস, মার্কো তোন্দাৎ, সিমোনা মন্তি, ক্লদিও চাপেলি ও মারিয়া রিবেলি।
প্রসঙ্গত: গত শুক্রবার রাত পৌনে ৯টার দিকে গুলশানের হলি আর্টিজান বেকারিতে হত্যাযজ্ঞ চালায় জঙ্গিরা। ১২ ঘণ্টার শ্বাসরুদ্ধকর জিম্মি সংকটের রক্তাক্ত অবসান ঘটে শনিবার সকাল সাড়ে ৮টার দিকে সেনা নেতৃত্বাধীন সমন্বিত অভিযানের মাধ্যমে। অভিযান শেষে ঘটনাস্থল থেকে ২০ জনের মরদেহ উদ্ধার করা হয়, যাদের জঙ্গিরা আগেই ধারালো অস্ত্র দিয়ে হত্যা করেছিল। এ ২০ জনের মধ্যে ১৭ জন বিদেশি নাগরিক ও ৩ জন বাংলাদেশি। উদ্ধার অভিযানে নিহত হয় আরো ছয় জন। এর আগে শুক্রবার রাত সাড়ে ১০টার দিকে প্রথম দফা উদ্ধার অভিযান চালাতে গিয়ে নিহত হন পুলিশের দুই কর্মকর্তা। আহত হন কমপক্ষে ৪০ জন পুলিশ সদস্য।